Drie sterf toe voertuig by brug afstortDrie mense is in die ongeluk naby Port Elizabeth dood. Drie mense is dood in ŉ gru-ongeluk en nog twee is in ŉ bedenklike toestand ná ŉ ongeluk op die N2 naby Port Elizabeth Maandag. Khuselwa Rantjie, woordvoerder van die departement van vervoer, het gesê die ongeluk het omstreeks 11:45 op die Blue Water Bay-brug op pad na Grahamstad gebeur. Die voertuig het omgeslaan en in die rivier beland. Die voertuig, ŉ Toyota-dubbelkajuitbakkie met ŉ waentjie, het vyf insittendes gehad. Hulle was van Grahamstad in die rigting van Port Elizabeth onderweg. Die bestuurder het glo beheer oor die voertuig verloor nadat die waentjie ŉ ander voertuig getref het. Drie mense is op die toneel dood verklaar. Die ander twee mense is in ŉ ernstige toestand na die Livingstone-hospitaal geneem. Die owerhede ondersoek ŉ saak van strafbare manslag.